**Република Српска - здравство – семинар**

КУПРЕШАК: У ОБЛАСТИ ПОРОДИЧНЕ МЕДИЦИНЕ НАПРАВИТИ СВЕОБУХВАТНУ АНАЛИЗУ

ЗВОРНИК, 19. МАЈА /СРНА/ - Породична медицина у Републици Српској налази се на раскршћу и потребно направити свеобухватну анализу, јер се млађе колеге доктори медицине тешко одлучују за ову специјализацију, рекао је данас у Зворнику предсједник Удружења доктора породичне медицине Републике Српске Драшко Купрешак.  
Купрешак је у паузи семинара доктора породичне медицине Републике Српске под слоганом "Породична медицина срце система", рекао новинарима да се млађи доктори медицине тешко одлучују за специјализацију породичне медицине из више разлога.  
  
Он је појаснио да су неки од разлога и то што је специјализација породичне медицине тешка, свеобухватна и захтјевна, у пракси економски недовољно праћена у смислу висине плата и што не омогућава љекарима да се баве приватном праксом у слободно вријеме.  
  
Купрешак је нагласио да постоји одређени дебаланс између броја специјалиста породичне медицине и доктора медицине који се баве породичном медицином у пракси.  
  
"У здравственом систему Републике Српске има 702 тима породичне медицине, од чега је око 60 одсто специјалиста породичне медицине, а 40 одсто специјалиста из других медицинских грана", рекао је Купрешак.  
  
Он је истакао да је Удружење предложило Министарству здравља и медицинским факултетима Републике Српске једно брзо рјешење, односно програм додатне едукације кроз коју би се обезбиједило да доктори медицине прођу тренинг како би добили едукативно-стручни основ за управљање тимовима породичне медицине.  
  
Купрешак је подсјетио да је и законом из ове области предвиђено да је 2028. гранична година како би у здравственом систему Републике Српске могли да раде само специјалисти породичне медицине.  
  
Секретар Удружења љекара породичне медицине Републике Српске Сузана Савић рекла је да на семинару има двије презенације које ће, свакако, у едукативном смислу допринијети надопуни знања како љекара на специјализацији породичне медицине тако и специјалиста породичне медицине.  
  
Она је додала да су теме о којима ће говорити "Актуелни фактори ризика за масовне незаразне болести" када се говори о штетности дуванских производа и друга тема: "Масовна незаразна болест дијабетес тип-два", који има пендемисјке размјере.  
  
"Ми као љекари на примарном нивоу радимо на едукацији, превенцији и заправо лијечењу наших пацијената", рекла је Савићева.  
  
Предсједник Подружнице љекара породичне медицине регије Бирач Горан Бирчаковић каже да су на семинру, осим стручњака из Републике Српске, предавачи из Србије, Сјеверне Македоније и Словеније, чиме је овај семинар добио и међународни карактер.  
  
Истичући да је породична медицина специфична област, Бирчаковић је рекао да су семинарским темама, обухваћене све области осим хируршке.  
  
Овим семинаром Удружење доктора породичне медицине Републике Српске обиљежава и Свјетски дан доктора породичне медицине.  
  
Организатор семинара, који се традиционално одржава у Зворнику, јесте Удружење доктора породичне медицине Републике Српске са тежиштем на Подружницу регије Бирач. /крај/мсг/фото